Dié 3 woorde kan jou lewe red | Netwerk24
Deur Petrus Malherbe 20 Augustus 2019 11:07
What3words gee 'n unieke adres aan elke punt op aarde. Foto: ER24
Nooddienspersoneel kan nou tegnologie benut om maklik enige plek op aarde te vind, sonder dat die persoon in nood 'n moeilike adres, of selfs GPS-koördinate, hoef te gee.
ER24 het Maandag aangekondig hy gaan die dienste van what3words by sy stelsels integreer.
Die geokoderingstelsel what3words is deur 'n Britse onderneming ontwikkel en dit funksioneer soortgelyk as Google Maps. Pleks van 'n straatadres word die hele wêreld in blokkies van 3 m² verdeel.
Elke blokkie het sy eie unieke "adres" wat uit drie woorde bestaan.
Die hoofingang van die Media24-sentrum in die Kaapse middestad is byvoorbeeld ///thumbed.retriever.shaving.
In 'n noodgeval sal 'n persoon die what3words-app kan gebruik om sy unieke adres te bepaal. Nooddienspersoneel sal dan ambulansdienste na hierdie adres kan stuur.
Dit is veral handig in gevalle waar die persoon in nood nie die presiese straatadres ken (of kan spel) nie of as 'n motorongeluk byvoorbeeld langs 'n verlate pad plaasvind.
Met what3words sal ER24 presies weet waarheen om die nooddienste te ontplooi, enige plek op aarde.
Jaco Kaalsen, deel van ER24 in Bloemfontein, sê die app is veral handig vir noodgevalle in informele nedersettings, waar daar dikwels geen formele adresstelsel is nie.
"Tydens 'n noodgeval ontmoet iemand ons gewoonlik by 'n spesifieke baken en wys ons van daar af hoe om by die toneel uit te kom. Danksy die app sal ons baie tyd spaar deur dadelik na die spesifieke punt waar die nood is te kan gaan."
Die Suid-Afrikaanse Automobiel-Assosiasie (AA) gebruik ook reeds what3words om sy lede in geval van nood op te spoor.
What3words is gratis om te gebruik en kan op sowel Android- as Apple-toestelle geïnstalleer word.
Sodra jy die app oopmaak, kry jy jou unieke drie-woord-adres vir jou huidige ligging.
Jy kan ook enige straatadres nagaan en só daardie plek se unieke what3words-adres bekom sonder dat jy fisiek daar hoef te wees.